পৌর মেয়র লোকমান হত্যা : নরসিংদী পৌরসভার মেয়র ও শহর আওয়ামী লীগ সাধারণ সম্পাদক লোকমান হোসেন (৪২) হত্যাকাণ্ড এ বছরের আলোচিত হত্যাকাণ্ডগুলোর একটি। গত ১ নভেম্বর রাতে স্থানীয় আওয়ামী লীগ কার্যালয়ে গুলিবিদ্ধ হওয়ার পর ঢাকা মেডিক্যাল কলেজ হাসপাতালে মারা যান আওয়ামী লীগ নেতা লোকমান হোসেন। এ হত্যাকাণ্ডের সঙ্গে জড়িত সন্দেহে ওইদিনই বিএনপির কেন্দ্রীয় নেতা খায়রুল কবীর খোকনকে গ্রেফতার করে পুলিশ। জড়িত সন্দেহে তার বিরুদ্ধে মামলা দায়েরের জন্য সরকারের পক্ষ থেকে নিহতের পরিবারকে চাপ দেয়া হয়; কিন্তু তারা তাতে রাজি হননি। পৌর মেয়র লোকমান গুলিবিদ্ধ হওয়ার খবরে বিক্ষুব্ধ জনতা রাত ৯টা থেকে ঢাকা-সিলেট মহাসড়ক অবরোধ করে রাখে। তারা শহরের বিভিন্ন স্থাপনায় ভাঙচুর চালায়। এমনকি নরসিংদীতে ৭২ ঘণ্টা হরতালের ডাক দেয় ছাত্রলীগ। ঘটনার দু’দিন পর নিহতের পরিবার থেকে ডাক ও টেলিযোগাযোগমন্ত্রী রাজিউদ্দিন আহমেদ রাজুর ভাই সালাউদ্দিন ওরফে বাচ্চুসহ ১৪ জনের নাম উল্লেখ করে মামলা করা হয়, যাদের বেশির ভাগই সরকারি দলের সমর্থক।